Virginio Rosetta

Virginio Rosetta, stranomà "Viri", (Vërsèj, 25 ëd fërvé dël 1902 - Turin, 31 ëd mars dël 1975) a l'é stàit un fotbaleur e antreneur piemontèis.
Soa posission an camp a l'era cola 'd tersin. A l'ha 'dcò vagnà 'l tìtol mondial con l'Italia dël 1934.

Chërsù a Vërsèj, a l'ha ancaminà a giughé con le "bianche maje" dla Prò Vërsèj coma atacant a nomach 17 ani, ant ël prim campionà che a-i é staje dòp la prima guèra mondial, dël 1919-20. Con la squadra vërslèisa a l'ha cangià tòst posission an camp, an dventand tersin, sensa për sòn perde soa técnica con ël balon.

Rosetta a l'ha vagnà sò prim ëscudèt dël 1920-21 e a l'ha vagnane n'àutr dël 1921-22, ant ël campionà C.C.I. A nomach 18 ani a l'é butasse për la prima vira la maja dla selession nassional italian-a, al 31 d'agost dël 1920 ai gieugh olìmpich d'Anversa. 

A l'é dventà giugador sempre present ant la selession dòp che a l'é tramudasse a la Juve: la squadra turinèisa a l'ha catà 'l giugador da la Prò për 50.000 lire e a l'ha dàit a Rosetta na meisà antramentre che chiel a la Prò a giugava a gràtis.

A Turin a l'ha vagnà sò ters ëscudèt dël 1926, ma dzoratut a l'é stàit protagonista an cola Juventus che a l'ha vagnà për sinch vire 'd fila lë scudèt dal 1930 al 1935.

A l'ha chità 'l fótbal a 34 ani, dël 1936, dòp ch'a l'é stàit për 13 ani titolar ant la Juventus, an giugand për la squadra turinèisa 338 partìe e an vagnand 8 campionà.

Rosetta, Virginio
Rosetta, Virginio
Categorìa:Fotbaleur dla Prò Vërsèj (fótbal)